text: Cimber Sterling indfører brændstofs-tillæg
  08 februar 2011 kl. 13.25
  Det Sønderborg-baserede lavprisselskab Cimber Sterling sender nu regningen for de høje oliepriser videre til passagerne i form af et nyt brændstoftillæg.
  Det betyder, at alle billetter købt fra og med 15. februar 2011, pålægges en afgift på 20 kroner pr. vej på indenrigsflyvninger og 50 kr. pr. vej på udenrigsflyvninger.
  Dermed følger selskabet i hælene på andre både danske og internationale flyselskaber, som har lanceret brændstoftillæg på stribe i den senere tid. Det gælder blandt andet Cimber Sterlings nærmeste konkurrenter SAS og Norwegian.
  - Vi ser, at prisen på brændstof bliver ved med at stige, og efter nøje overvejelser har vi derfor besluttet at indføre et midlertidigt brændstoftillæg. siger kommerciel direktør i Cimber Sterling, Lars Bording.
  